Mazurek, Milan, poslanec NR SR (2020-03-25):
Vážený pán predsedajúci, vážený pán minister, ctené kolegyne, kolegovia, asi sa zhodneme všetci na tom, že Slovensko sa nachádza vo veľmi ťažkej situácii. Nielen Slovensko, v podstate celý svet. A že tu máme doslova státisíce ľudí, ktorých či už pracovné miesta alebo priamo ich podnikania sú doslova v existenčnom ohrození. Tieto veci je potrebné akútne riešiť, a preto určite nemám problém podporiť tento prvý návrh opatrení, ktorý sa týka toho ošetrovaného príspevku pri mimoriadnej situácii, nemocenského v karanténe, príspevku na podporu udržania pracovného miesta a tiež, samozrejme, podobného príspevku pri samostatne zárobkovo činných osobách. Všetci vieme, že toto je asi prvý návrh opatrení, pretože naďalej tu máme ľudí podnikateľov, ktorí musia platiť dépeháčku, ktorí musia platiť odvody, a to sú veci, ktoré ich pri dlhodobejšom zastavení príjmov môžu doviesť úplne k existenčnému nieže riziku, alebo k úplnému krachu ich podnikania. Ja len chcem využiť toto miesto a tento čas a to, že tu máme prítomného člena vlády Slovenskej republiky, ktorého kompetencie sa, aj keď možno nepriamo, ale dotýkajú problematiky, ktorú chcem otvoriť a ktorou chcem apelovať na túto vládu. Všetci dobre vieme, že v rámci karanténnych opatrení a ďalších vecí, ktoré prijal ústredný krízový štáb, musia byť zatvorené všetky prevádzky okrem potravín a drogérií. Máme tu teda obrovské množstvo malých slovenských podnikateľov, živnostníkov, eseročiek, ktorí majú nejaké malé prevádzky napríklad železiarstvá, farby-laky, ja neviem, papiernictvá, elektro, textil a podobne, ktorí musia mať tieto prevádzky zatvorené a ktorých sa týkajú aj tieto opatrenia, pretože prišli o svoje príjmy. Potom tu máme ale reťazce Kaufland, Tesco, Lidl, ktoré vo svojich portfóliách ponúkaných tovarov neponúkajú len potraviny a drogériu. Ponúkajú tam aj elektro, ponúkajú tam aj železiarske veci, papiernictvá a ľudia to tam chodia vo veľkom v tejto chvíli nakupovať, pretože vedia, že ten ich malý slovenský lokálny predajca má zatvorené. Čo sa teda deje? Tieto opatrenia fungujú ako kladivo na malých slovenských živnostníkov a zahraniční majitelia reťazcov, ako je Kaufland, Lidl a podobné, sa dnes smejú, pretože im spôsobujú vianočné tržby. Tie isté veci, ktoré dnes doháňajú malých slovenských podnikateľov ku krachu, spôsobujú obrovský nárast tržieb u veľkopodnikateľov. V Taliansku, keď zaviedli tieto opatrenia, tak donútili tieto reťazce, aby uzatvorili regále, ktoré obsahovali elektro, ktoré obsahovali proste všetky ďalšie veci netýkajúce sa drogérií a potravín. A ja chcem z tohto miesta v mene všetkých slovenských podnikateľov apelovať na vládu, aby ste to otvorili, aby ste donútili týchto zahraničných podnikateľov, týchto majiteľov reťazcov nech okamžite uzatvoria tieto regále, pretože to spôsobuje úplne devastačný efekt na slovenských malých podnikateľov. Určite všetci uznáte, že nie je fér, ak ja musím mať zatvorené a niekto iný to môže veselo ďalej predávať. Potom sa nielenže všetky tieto opatrenia míňajú účinku, ale vedieme tu samovraždu slovenskej ekonomiky, vedieme tu samovražedný útok na našich malých podnikateľov. Preto mi dovoľte ešte raz v dobrom apelovať priamo na pána ministra a na celú vládu, aby ste tieto veci čo najrýchlejšie riešili, aby ste ukázali slovenským podnikateľom, že nechcete zvýhodňovať zahraničný kapitál nad tým slovenským, ale že stojíte na ich strane v tejto mimoriadne ťažkej situácii, kedy to doslova bytostne potrebujú. Ďakujem všetkým veľmi pekne. (Potlesk.)